పట్నా, జనవరి 25: జనతాదళ్(యు) నేత శరద్ యాదవ్ అతివలపై వివాదాస్పద వ్యాఖ్యలు చేసి ఇరుక్కుపోయారు. మంగళవారం ఇక్కడ ఒక కార్యక్రమంలో ఆయన మాట్లాడుతూ, ‘‘ఓటు విలువను అందరికీ చెప్పాలి. ఇంటి ఆడపిల్ల పరువు (ఇజ్జత) కంటే ఓటు ఇంకా విలువైనది. కూతురి పరువు పోతే ఊరికి, లేదా మనం ఉండే వీధికి నష్టం. ఓటు పరువు పోతే మాత్రం మొత్తం రాష్ట్రానికి లేదా దేశానికి నష్టం’’ అన్నారు. అరగంట పాటు సాగిన ఆయన ప్రసంగం ముగింపులో రెండోసారి కూడా ఇదేమాట అన్నారు. ‘‘ఆడపిల్ల పరువు కన్నా ఓటు పరువు విలువైనది. దాన్ని అమ్ముకోవద్దు. అందరికీ చెప్పండి’’ అని ముగించారు. ఆయన వ్యాఖ్యలు దేశ వ్యాప్తంగా వివాదం సృష్టించాయి. దాంతో ఆయన సరిదిద్దుకున్నారు. ‘‘మనం కూతుర్ని ఎంతగాప్రేమిస్తామో, శ్రద్ధగా చూసుకుంటామో ఓటును కూడా అంతే ప్రేమగా, శ్రద్ధగా చూసుకోవాలని చెప్పా. అప్పుడే సమాజం బాగు పడుతుందని, దేశం అభివృద్ధి చెందుతుందని, మంచి ప్రభుత్వం అధికారంలోకి వస్తుందని చెప్పా’’ అన్నారు. ‘‘నా వ్యాఖ్యల్ని వేరే కోణంలో చూడటం సరికాదు. రాజ్యాంగానికి చోదక శక్తి ఓటే. తోచిన అర్థం తీసుకుంటే నేనేం చేసేది?’’ అని ప్రశ్నించారు. శరద్ యాదవ్ వ్యాఖ్యలపై జేడీ(యు) ప్రధాన కార్యదర్శి కె.సి.త్యాగి స్పందిస్తూ, ‘‘కూతురినైనా, ఓటునైనా మనకన్నా ఉన్నతులకు ఇవ్వాలన్నది ఆయన ఉద్దేశం. తప్పుడు వ్యక్తికి ఆడపిల్లను ఇచ్చావంటే కుటుంబానికి మాత్రమే కష్టం. ఓటును తప్పుడు వ్యక్తికి ఇచ్చావంటే దేశానికే నష్టం’’ అన్నారు. శరద్ యాదవ్ మాటల్లో అశ్లీలత ఏమీ లేదని, ఎవర్నయినా నొప్పించి ఉంటే క్షమించాలని కోరారు. వివాదాస్పద వ్యాఖ్యల నేపథ్యంలో శరద్ యాదవ్కు జాతీయ మహిళా కమిషన్ నోటీసు పంపింది. 24 గంటల్లో వివరణ ఇవ్వాలని ఆదేశించింది. ఇవ్వలేకపోతే కమిషన్ ముందుకు పిలిపించాల్సి ఉంటుందని చెప్పింది. బాధ్యత కలిగిన నేత అభ్యంతరకర వ్యాఖ్యలు చేయడాన్ని కమిషన్ తీవ్రంగా ఖండించింది.
patna, janavari 25: janatadal(yu) netha sharad yadav ativalapai vivaadaaspada vyaakhyalu chesi irukkupoyaaru. mangalavaaram ikkada oka kaaryakramamlo aayana maatlaadutuu, ‘‘otu viluvanu andarikee cheppali. inti aadapilla paruvu (ijjata) kante otu inka viluvainadi. koothuri paruvu pothe ooriki, leda manam unde veedhiki nashtam. otu paruvu pothe maatram mottam rashtraniki leda deshaniki nashtam’’ annaru. araganta paatu saagina aayana prasangam mugimpulo rendosari kuudaa idemata annaru. ‘‘aadapilla paruvu kanna otu paruvu viluvainadi. daanni ammukovaddu. andarikee cheppandi’’ ani muginchaaru. aayana vyaakhyalu desha vyaaptamgaa vivaadam srushtinchaayi. daamto aayana sarididdukunnaaru. ‘‘manam koothurni entagaapremistamo, shraddhagaa chusukuntamo otunu kuudaa anthe premagaa, shraddhagaa chusukovalani cheppa. appude samajam baagu padutundani, desham abhivruddhi chendutundani, manchi prabhutvam adhikaaramloki vastundani cheppa’’ annaru. ‘‘naa vyaakhyalni vere konamlo chudatam sarikaadu. raajyaamgaaniki chodaka sakti ote. thochina artham teesukunte nenem chesedi?’’ ani prasninchaaru. sharad yadav vyaakhyalapai jady(yu) pradhaana kaaryadarsi ke.si.tyaagi spandistuu, ‘‘koothurinainaa, otunainaa manakanna unnatulaku ivvaalannadi aayana uddesam. tappudu vyaktiki aadapillanu ichavante kutumbaaniki matrame kashtam. otunu tappudu vyaktiki ichavante deshanike nashtam’’ annaru. sharad yadav maatallo aslilata emi ledani, evarnayina noppinchi unte kshaminchaalani koraru. vivaadaaspada vyaakhyala nepathyamlo sharad yaadavku jaateeya mahila kamishan notisu pampindi. 24 gantallo vivarana ivvaalani aadesinchindi. ivvalekapothe kamishan munduku pilipinchaalsi untundani cheppindi. baadhyata kaligina netha abhyantarakara vyaakhyalu cheyadaanni kamishan teevramgaa khandinchindi.